San Gwann FC jibbenefikaw mill-iskema li twassal għal kontijiet orħos tal-enerġija Il-Ministru Miriam Dalli u s-Segretarju Parlamentari Clifton Grima żaru l-klabb sportiv ta' San Ġwann FC li bbenefika minn kontijiet orħos tal-enerġija grazzi għal numru ta' skemi amministrati mill-Aġenzija tal-Enerġija u l-Ilma. "San Ġwann Football Club huwa wieħed minn għexieren ta' għaqdiet sportivi li bbenefikaw minn din l-iskema li tgħinhom ikunu aktar effiċjenti fil-konsum tal-enerġija. Dan l-investiment li għamel il-klabb ma jfissirx biss kontijiet orħos imma investiment fis-sostenibbiltà," qalet il-Ministru Dalli. Hi ħeġġet lill-organizzazzjonijiet biex ikomplu jinvestu f'apparat li ma jaħlix enerġija biex l-operat tagħhom ikun ambjentalment sostenibbli b'anqas emissjonijiet. Is-Segretarju Parlamentari Clifton Grima saħaq li permezz ta' dan il-proġett, din l-għaqda sportiva qed tiffranka mill-kont tad-dawl tagħha u fl-istess ħin qed jinvestu iktar fil-klabb u fin-nursery. Is-segretarju parlamentari qal li l-gvern, flimkien mal-Assoċjazzjoni Maltija tal-Futbol, qed jimbarka fuq proġett sabiex jiġu rinovati l-pitches tal-futbol ta' diversi klabbs sportivi. Il-Viċi President ta' San Ġwann FC u s-Sindku ta' San Ġwann Trevor Fenech spjega li nbidlet is-sistema kollha tad-dawl tal-grawnd għal waħda li taħdem bl-LEDs li jaħlu inqas elettriku u anke jikkontribwixxu għal inqas tniġġis mid-dawl. Qal li issa l-klabb qed inaqqas il-konsum tal-enerġija b'40% u qed jikkontribwixxi għal tnaqqis ta' 3 tunellati ta' emissjonijiet ta' CO 2 fis-sena. Taħt din l-iskema bbenefikaw 45 klabb li ġejjin minn oqsma varji tal-isport, bħal football, tennis, boċċi, waterpolo, atletika, basketball, judo, hockey u aktar sport varju. L-investiment l-aktar popolari kien dak ta' bdil ta' floodlighting għal sistemi ta' LED. Kien hemm klabbs li nvestew fi bdil ta' appliances, air-conditioners u heat pump water heaters u f'sistemi ġodda ta' dawl.